Is-servizzi transkonfinali tal-konsenja tal-pakketti fl-UE mistennija jsiru aktar trasparenti u mmonitorjati aħjar. Aktar trasparenza fil-prezzijiet u sorveljanza aktar effikaċi għandhom jagħmlu s-suq aktar effiċjenti u jgħinu biex ibaxxu dawk it-tariffi li mhumiex kompletament ġustifikati minn fatturi oġġettivi bħall-pagi jew id-distanza ġeografika. Illum il-Kunsill qabel dwar il-pożizzjoni tiegħu ('approċċ ġenerali') dwar l-abbozz ta' regolament, li huwa parti mill-isforzi tal-UE biex tingħata spinta lill-kummerċ-e fi ħdan is-suq uniku diġitali. Skont l-approċċ ġenerali tal-Kunsill, il-Kummissjoni ser tistabbilixxi sit web biex turi r-rati għall-konsenji transkonfinali offruti mid-ditti ta' konsenja. B'dan is-sit web apposta, ser ikun eħfef biex il-konsumaturi u l-kumpaniji jqabblu r-rati u jagħżlu l-aħjar fosthom. Kumpaniji ta' konsenja żgħar ser ikunu esklużi mill-obbligu li jipprovdu r-rati tagħhom billi dan joħloq piż amministrattiv eċċessiv kemm għall-kumpaniji kif ukoll għall-amministrazzjonijiet nazzjonali li jiġbru l-informazzjoni. Prezzijiet aktar trasparenti, u fl-aħħar mill-aħħar orħos, huma mistennija li jagħtu spinta lix-xiri transkonfinali online fl-UE. Filwaqt li 44 % tal-konsumaturi jixtru online f'pajjiżhom stess, huma biss 15 % li jordnaw online minn stat membru ieħor, bl-ispejjeż għolja tal-konsenja mogħtija bħala waħda mir-raġunijiet ewlenin għax jevitaw ix-xiri transkonfinali. Prezzijiet orħos u aktar trasparenti jistgħu wkoll jħeġġu lil aktar bejjiegħa biex ibiegħu online. "Nittamaw li dawn ir-regoli ġodda jbaxxu l-prezzijiet ta' konsenja għaċ-ċittadini, speċjalment dawk li jgħixu f'żoni rurali, u wkoll għan-negozji ż-żgħar, li għandhom saħħa limitata biex jinnegozjaw għal prezzijiet tajbin ta' konsenja," qalet il-presidenza Maltija. L-abbozz ta' regoli jagħti wkoll setgħat lir-regolaturi għall-monitoraġġ aħjar tal-iżviluppi fis-suq tal-konsenja tal-pakketti. Id-ditti ta' konsenja ser ikollhom jipprovdu diversi settijiet ta' data lir-regolatur nazzjonali tagħhom, biex b'hekk ir-regolaturi jkunu jistgħu jivvalutaw il-prezzijiet u jidentifikaw in-nuqqasijiet tas-suq. Bħalissa, ir-regolaturi f'diversi pajjiżi m'għandhomx aċċess għal din id-data, u dan ixekkel il-monitoraġġ tal-kompetizzjoni fis-swieq tal-konsenja tal-pakketti. It-test tal-Kunsill jinkludi dispożizzjonijiet speċjali għall-monitoraġġ u, fejn ikun meħtieġ, il-valutazzjoni tal-prezzijiet offruti minn fornituri universali tas-servizz. Dawn l-operaturi huma mitluba jipprovdu servizzi li huma għall-but ta' kulħadd u orjentati lejn l-ispejjeż u, ta' hekk, jirċievu ċerti konċessjonijiet, bħal pereżempju eżenzjoni mill-VAT. Il-penali li għandhom jiġu imposti f'każ ta' ksur ser ikunu stabbiliti mill-istati membri. Verżjoni mhux kunfidenzjali ta' din il-valutazzjoni ser tiġi ppubblikata mill-Kummissjoni fuq is-sit web apposta. L-adozzjoni tat-test teħtieġ l-approvazzjoni kemm tal-Kunsill kif ukoll tal-Parlament Ewropew. Servizzi ta' konsenja tal-pakketti transkonfinali - Approċċ ġenerali tal-Kunsill Ara l-paġna tal-laqgħa